**Az ELTE Oktatási és Képzési Tanács pályázati felhívása az egyetemi e-learning rendszerekben fejlesztett és megvalósult kurzusok támogatására  
Gyakori kérdések és válaszok**

1. **Mit jelent az e-learning rendszer?**

Az Egyetem Intézményfejlesztési Terve prioritásként kezeli az innovatív oktatási módszerek és a digitális technológiák alkalmazásának terjesztését. A digitális technológiák széleskörű alkalmazása az egyik meghatározó feltétele annak, hogy a tradicionális „frontális” oktatás helyett minél inkább az innovatív, egyénre szabott, hallgató-centrikus, projekt-orientált, tevékenységközpontú pedagógiai módszerek kerüljenek előtérbe.

A 2016/2017-es tanévtől elérhető a Canvas (canvas.elte.hu) és Moodle (moodle.elte.hu) mint egyetemi szinten támogatott e-learning rendszer, amelyekben kurzusfelületet hozhatnak létre az oktatók minden olyan kurzushoz, amelyet a Neptun Tanulmányi Rendszerben meghirdettek, elősegítve a blended típusú, részben jelenléti részben pedig aszinkron online módon zajló képzések kialakítását. A Canvas és Moodle tanulástámogató rendszerek (Learning Management System, röviden: LMS) használatával az oktatóknak és hallgatóknak lehetőségük nyílik a kurzusokhoz tartozó online és jelenléti képzési szakaszok összehangolására, strukturálására, alternatív vagy kiegészítő tanulási módok lehetővé tételére és új tanyagok kidolgozására egy modern, digitális környezetben.

1. **Mely e-learning keretrendszerekben létrehozott kurzusokkal lehet pályázni?**

A 2022/2023 évi kurzusfejlesztési pályázaton kizárólag Canvas és Moodle keretrendszerben létrehozott kurzusokkal lehet pályázatot benyújtani. A nyári időszakra tervezett Moodle verzióváltás miatt – amennyiben kurzusát a Moodle keretrendszerben tervezi megvalósítani – erősen ajánljuk a Moodle 4 -es verzió használatát, amely a 2022/2023 tavaszi félvtől kezdőden már publikus béta verzióként elérhető az egyetemi polgárok számára.

1. **Lehet-e pályázni Canvas/Moodle -kurzussal, ha az nem az egyetemi e-learning rendszerben található meg?**

Nem, kizárólag az Egyetem által üzemeltetett Canvas (canvas.elte.hu) és Moodle (moodle.elte.hu) felületeken létrehozott kurzusokkal lehet pályázni.

1. **Szükséges-e, hogy az egyetemi e-learning rendszerben fejlesztett kurzus meg is valósuljon?**

Igen, a pályázat feltétele, hogy a fejlesztett kurzusfelület a kurzus hallgatói számára a 2022/2023-as tanév (őszi vagy tavaszi félév) során elérhető legyen, aktivitásuk alátámassza a kurzus tanulástámogató felületének használatát.

1. **Mire pályázik az oktató?**

Szerzői honoráriumra, ami a nyertes pályázatok benyújtói számára az Egyetemmel kötött felhasználási szerződés keretében válik kifizethetővé. A Pályázati Bizottság értékelése alapján pályázatonként 250 000 Ft vagy 500 000 Ft összegű honorárium nyerhető el (személyes közreműködés díja és felhasználói jogok ellenértéke címén).

1. **Lehet-e pályázni olyan kurzussal, amely más forrásból már támogatást nyert (pl. EFOP 3.4.3 pályázat vagy korábbi Kurzusfejlesztési támogatási pályázat, Tananyagfejlesztési pályázat)?**

Nem, és a jelentkezési felületen nyilatkozni kell arról, hogy a pályázat keretében benyújtott anyag más forrásból nem kap és nem kapott támogatást.

1. **Kihez és hogyan érkeznek be a pályázatok?**

A pályázatot az ELTE Oktatási és Képzési Tanácsa írja ki. Pályázatot az ELTE közalkalmazotti státuszban lévő oktatója, önkéntes oktatója vagy megbízott óraadója nyújthat be. A pályázatokat az oktatók elektronikus rendszerben küldik be. Az elektronikus pályázati felület 2023. február 20-án nyílik meg, az elérhetővé válásáról az ELTE honlapján adunk tájékoztatást, illetve az Egyetem különböző hírlevéleiben küldünk értesítést. A beérkező pályázatokat az Oktatási Igazgatóság Oktatásfejlesztési és Tehetséggondozási Osztálya összesíti. A pályázat benyújtási határideje 2023. május 29. éjfél.

1. **Ki és hogyan értékeli a pályázatokat?**

A beérkező pályázatokat az Oktatási és Képzési Tanács által felkért egyetemi e-learning szakértőkből álló E-learning Pályázati Bizottság értékeli és rangsorolja.

Az értékelés eredményeképpen előáll kurzusfelületenként egy-egy 0 – 100 pont közötti pontszám. A beérkezett pályázatok közül „támogatásra javasolt” minősítést kap az a pályázat, amely eléri az E-learning Pályázati Bizottság által megállapított minimum pontszámot, míg „kiváló” minősítést kaphat az a pályázat, amely a pályázatok között kiemelkedően magas, a Pályázati Bizottság által megállapított kiválósági ponthatárt is meghaladó pontszámot ér el (jellemzően 80-90 pont feletti pontszám). A „támogatásra javasolt” pályázatok egységesen 250 000 Ft, a kiváló pályázatok pedig 500 000 Ft támogatásban részesülhetnek, a keret kimerüléséig. A rendelkezésre álló keretet meghaladó számú „támogatásra javasolt” pályamunka esetén a magasabb pontszámú pályázatok kerülnek támogatásra.

1. **Milyen elvárások vannak az e-learning kurzusfelületekkel kapcsolatban?**

Az e-learning kurzusfelületekkel kapcsolatban elvárás, hogy

* az igényes szakmai tartalom (tananyag oldalak, megosztott fájlok, szakirodalmak, multimédiás elemek, stb.) mellett a feldolgozást segítő tevékenységeket, kvízeket, feladatokat, fórmokat tartalmazzanak,
* a feldolgozott tananyagot jól körülhatárolt egységekbe (modulokba, szakaszokba) szervezve tartalmazzák,
* tartalmazzák a tanulási célokat és a tanulóktól elvárt tanulási eredményeket, a kurzus tematikáját, a feladatok ütemezését, valamint az oktató(k) elérhetőségét,
* a hallgatóktól elvárt tevékenységeket, feladatokat értékelési szempontok (pl. értékelőtáblák) segítsék,
* 2022/2023-as tanévben (őszi vagy tavaszi félév) a kurzusfelületet az oktatásban használják.

1. **Milyen szempontok mentén értékel az e-learning szakmai grémium?**

* A kurzusértékelési önellenőrző listában[[1]](#footnote-1) felsorolt szempontok, valamint
* Kurzusáttekintés és bevezető
* Tanulási eredmények
* Kommunikáció
* Oktatásszervezési és oktatástervezési szempontok
* Vizuális design
* A tanulás iránti elköteleződés
* Együttműködés és közösség
* Értékelés
* Visszajelzés
* Osztályzás, pontozás
* Könnyű hozzáférhetőség, esélyegyenlőség biztosítása

1. **Mi jelent előnyt a pályázatok értékelése során?**

Előnyben részesíthetőek azon e-learning kurzusfelületek, amelyek:

* elősegítik a szombathelyi képzések integrációját,
* a kidolgozott kurzus a mintatantervben kötelezőként vagy kötelezően választható tárgyhoz kapcsolódik,
* a fejlesztésben előrehaladottabb állapotban vannak,
* a kurzus tartalmának egészét lefedik,
* jogtiszta multimédiás tananyagokat tartalmaznak[[2]](#footnote-2),
* akadálymentesítettek[[3]](#footnote-3),
* nagyobb hallgatói létszámmal rendelkeznek,
* több különböző képzésben is felhasználhatóak,
* fejlesztői az egyetemi e-learning rendszerekkel kapcsolatos képzéseken, valamint oktatásmódszertani képzéseken való részvételt tanúsító igazolással rendelkeznek.

1. **Kitől kérhető segítség az e-learning kurzusfelületek fejlesztésében?**

A kurzusfelületek és tananyagok kidolgozásában technikai és módszertani segítséget nyújt az Oktatási Igazgatóság Oktatásfejlesztési és Tehetséggondozási Osztálya az e‑learning rendszerekkel és oktatásmódszertannal kapcsolatos képzések és egyéni konzultációk keretében.

Az e-learning rendszerek használatáról, a közeljövő képzéseiről a következő oldalon tájékozódhatnak: <https://www.elte.hu/elearning>

Az egyéni konzultációkhoz kapcsolódó időpontfogalásról és magáról a konzultációs lehetőségről az alábbi linken tudhat meg többet: <https://www.elte.hu/elearning/konzultaciok>

1. **Kik a pályamunka szerzői, hogyan adjuk meg őket a pályázat során?**

2023-tól kezdődően a kurzusfejlesztési munkák szerzői adatait igyekszünk a tudományos publikációkhoz hasonló elvek mentén adminisztrálni. A publikációs gyakorlathoz hasonló első szerzőnek minősül az a szerző, aki a fejlesztési munka döntő részét végzi, esetleg a kurzus fejlesztését a megfelelő e-learning tanulásttámogató rendszerben végrehajtja. Társszerzőkként tüntetendők fel azok a személyek, akik a kurzusfejlesztés folyamatához közvetlenül (vagy közvetve) hozzájárultak (pl.: tananyagrészeket, kérdésbankokat, multimédiás elemeket hoztak létre a kurzushoz, szerepet vállaltak a kurzusdesign kidolgozásában vagy technikai segítségnyújtással közreműködtek a kurzus bizonyos elemeinek rendszerbe való integrálása során). A társszerzőket a hozzájárulásuk mértékének sorrendjében kérjük feltüntetni. Utolsó szerzőként adható meg a fejlesztés megvalósításában közreműködő intézményi felelős, „projektmenedzser”, amennyiben a fejlesztő munkában ténylegesen is részt vett.

A pályázatot benyújtó szerző a „kapcsolattartó”, akinek személyét a pályázat benyújtásánál kérjük megadni. A „kapcsolattartó” nem szükségszerűen az első szerző.

A pályázat benyújtásakor a szerzők hozzájárulásnak részarányát 10%-os lépésközben lehetséges megadni. A szerzői honoráriumok megosztása „kiváló”, illetve „támogatásra javasolt” pályázatok esetében ezen adatok alapján történik. A szerzői listán lehetséges 0 %-os hozzájárulás megadása. Ebben az esetben az adott szerző számára kifizetés nem történik, de a szerző társszerzőként feltüntetésre kerül a tananyaghoz kapcsolódóan.

1. **Mit kell a pályázathoz benyújtani?**

**A korábbi évek pályázataitól eltérően, most a pályázati adatlap mellett, egyszerre kérjük be a lehetséges szerződéshez is az adatokat, így elősegítve a gördülékenyebb és gyorsabb kifizetést. Kérjük, hogy a** [**masz\_2022\_23\_tanev\_e\_learning**](https://martonaronurlapok.elte.hu/urlapok/masz_2022_23_tanev_e_learning.php?_id=20) **pályázati adatlap mellett pályázatuk benyújtásakor a** [**kurzusfejlesztes\_2023**](https://martonaronurlapok.elte.hu/urlapok/kurzusfejlesztes_2023.php?_id=18) **adatbekérő űrlapot is töltsék ki minden szerzőre nézve!**

A pályázathoz mellékelhető az egyetemi e-learning rendszerekkel kapcsolatos képzéseken, valamint oktatásmódszertani képzéseken való részvételt tanúsító igazolások másolata is. Az ELTE oktatásmódszertani képzésein való előzetes részvétel a pályázatok rangsorolása esetén előnyt jelent.

Felhívjuk figyelmüket, hogy pályázatukat a Beküldés gombra kattintással tudják véglegesíteni. Mentett formában nem tekinthető érvényesen beadott pályázatnak.

1. A kurzusértékelési önellenőrző lista letölthető a jelentkezési űrlapon keresztül. [↑](#footnote-ref-1)
2. Jogtiszta anyagokat vagy saját készítésű anyagok (pl. podcast) készítésével vagy Public Domain vagy Creative Commons licencelésű, felhasználható és megfelelően hivatkozott anyagokkal készíthetünk. A külső tartalomszolgáltatótól linkelt, beágyazott multimédiás tartalom nem jogsértő, de nem is saját, illetve félő, hogy ahogyan a külső tárhelyről a tulajdonos törli vagy egyéb okból törlésre kerül, tananyagunkban hiány keletkezik. [↑](#footnote-ref-2)
3. A tananyagokban elhelyezett médiaelemeket (képeket, videókat, szimulációkat) el kell látni rövid leírással/ teljes szövegű leírással, illetve a videókat feliratozni kell. Az akadálymentesítésre vonatkozó módszertani és technikai elvek a 2018 őszétől elérhető METAMOOC online kurzusban minden oktató számára hozzáférhetőek <https://mooc.elte.hu/courses/451> [↑](#footnote-ref-3)